Professionals de l'atenció primària de la Catalunya Central es reuneixen a Berga per descobrir el potencial terapèutic del bosc
La infermera del CAP Berguedà Ethel Cañadell va conduir a mitjan juny tres tallers de formació per difondre el potencial que tenen els boscos per a la millora de la salut.
En les sessions, celebrades en diversos indrets naturals del Berguedà, s'hi van definir les característiques que han de tenir els boscos per tal de ser considerats terapèutics i van servir als assistents per entendre què és un bany de bosc i la seva utilitat per a la salut.
Els tres tallers, dirigits als professionals de la salut de les àrees bàsiques de la Catalunya Central referents del Pla d'activitat física, esport i salut (PAFES), van tenir molt bona acceptació.
A causa de les característiques de l'activitat, el nombre de participants es va limitar a 14 persones, la qual cosa va provocar que professionals que havien mostrat la intenció d'anar-hi en quedessin fora.
És per això que ara es planteja una nova edició d'aquesta formació, de cara al curs que ve.
Cada dia es va explorar un indret diferent: el primer dia la sortida va ser per l'Obaga de Queralt, un bosc de pins i faigs; la segona sessió es va dur a terme a una roureda, prop de l'ermita de Santa Maria d'Avià.
El tercer dia es va anar al Pont de Pedret, un bosc de ribera a la llera del Llobregat, seguint l'antiga via del carrilet, actualment en procés de transformació en via verda.
Els referents del PAFES reben formació per tal de poder-ne fer difusió als altres professionals del centre de salut d'atenció primària, de manera que tots els professionals puguin fer ús dels coneixements i tècniques que s'adquireixen amb les formacions a les quals assisteixen i, a través d'ells, transmetre-ho als usuaris dels centres de salut que ho necessitin.
El PAFES és una iniciativa interdepartamental, impulsada pel Departament de Salut i la Secretaria General de l'Esport, en què participen tots els centres de salut, i en la qual s'aconsella la pràctica d'activitat física saludable (més de 30 minuts d'una activitat física moderada, com pot ser caminar a bon pas, almenys 5 dies a la setmana) en el cas de les persones adultes i, en especial, en el de les persones amb factors de risc cardiovascular.
Saviesa popular, evidència científica
Tota la vida s'ha dit que passejar pel bosc aporta benestar i que viure prop de la natura és sinònim d'una vida més saludable.
Actualment l'evidència científica corrobora aquesta afirmació.
El Japó és un dels països que més estudis ha desenvolupat en aquesta àrea, juntament amb Corea del Sud i els Estats Units, que demostren els efectes beneficiosos dels boscos vells en la salut humana, a través dels anomenats banys de bosc ( shinrin yoku, en japonès).
Així, en relació amb la salut mental, els beneficis més destacats consisteixen en l'alleujament de l'estrès i la reducció del risc per trastorns ansiodepressius que hi estan relacionats (ansietat i angoixa, depressió...) i la millora de la concentració i atenuació de l'agressivitat i del trastorn per dèficit d'atenció amb hiperactivitat (TDAH).
Quant a la salut física, els beneficis s'orienten envers el tractament de la fibromiàlgia, la disminució del dolor, l'ajuda en el tractament de les disfuncions cardiovasculars i de la hipertensió, el tractament de la diabetis, la millora del sistema immunològic contra virus i tumors cancerígens, el tractament de crisis asmàtiques, la curació d'al·lèrgies o el tractament de la psoriasi, entre altres patologies que es poden treballar clínicament.
Els resultats són tan significatius que, per exemple, des de 1985 el govern japonès impulsa una xarxa de boscos terapèutics amb l'objectiu de reduir la despesa de sanitat a mitjà termini, i els seus metges prescriuen aquestes passejades com a mesura preventiva al desenvolupament de determinades malalties.
En aquest context es reforça la importància de la conservació dels boscos madurs i vells i, la implantació d'itineraris forestals terapèutics es presenta com una nova estratègia per a la seva conservació, oferint així, beneficis socials, econòmics i ambientals al territori on s'estableixin.